TULD JERUUSALEMMAST
Kallid vennad ja õed! Shalom Jeruusalemmast,
Au Kuninga kogudusest!
On rõõm teiega olla! Täna räägin Issanda altarist.
On tähtis, et mõistaksime, millega tegemist on.
Avame 1. Kuningate raamatu.
1. Kuningate raamat 18:20.
Siin on lugu prohvet Eelijast,
Ahabist, kes oli Iisraeli kuningaks ja kogu rahvast.
"Ja Ahab läkitas käsu kõigile Iisraeli lastele
ning kogus prohvetid Karmeli mäele."
Millised prohvetid Ahabil olid?
Need olid Baali prohvetid, valeprohvetid.
Neid võiks nimetada ka saatana prohvetiteks.
Ahab kutsus nad Karmeli mäele, mis asub Põhja-Iisraelis.
"Nüüd astus Eelija kogu rahva ette ja ütles:
'Kui kaua te lonkate kahe karguga?
Kui Issand on Jumal, siis käige tema järel;
aga kui Baal on see, siis käige tema järel!'
Aga rahvas ei vastanud temale sõnagi."
See on klassikaline lugu.
Inimene võib alati valida, keda järgida ja mida teha.
Ahab ja tema naine Iisebel teenisid Baali ja teisi ebajumalaid
ning kuulasid valeprohveteid.
Kuna Iisraeli tollased valitsejad
teenisid Baali,
teenis Baali ka kogu rahvas.
Prohvet Eelija ütles neile:
"Valige! Kui Issand on Jumal ..."
Ühes juudi palves öeldakse: "Issand on Jumal".
"Kui Issand on Jumal, siis käige tema järel!"
"Teie aga lonkate mõlemale poole."
Heebreakeelne sõna 'poole' on huvitav.
"... aga kui Baal on see, siis käige tema järel!"
"Siis Eelija ütles rahvale:
'Mina olen ainus järelejäänud Issanda prohvet,
aga Baali prohveteid on nelisada viiskümmend meest.
Antagu meile kaks härjavärssi:
valigu nemad enestele üks härjavärss,
raiugu tükkideks ja pangu puude peale,
aga nad ärgu süüdaku tuld;
mina valmistan teise härjavärsi ja panen puude peale,
ja minagi ei süüta tuld. Siis hüüdke teie oma jumala nime ..."
Huvitav! Vaatame nüüd teisi kohti.
Need Vana ja Uue Testamendi kohad meenutavad meile seda,
et see, kes hüüab appi Issanda nime, päästetakse.
Nii öeldakse näiteks Joeli 2. peatükis.
Paulus ütleb seda Roomlaste kirjas.
"Igaüks, kes hüüab appi Issanda nime, päästetakse."
"'Siis hüüdke teie oma jumala nime ja mina hüüan Issanda nime!
See jumal, kes siis vastab tulega, on Jumal!'
Ja kogu rahvas kostis ning ütles: 'See kõne on hea!'"
Pange tähele, et see on Iisraeli rahvas,
kellele meenus, kuidas Jumal päästis nende esivanemad Egiptusest
tunnustähtede ja imedega.
Ometi ei teadnud nad ikka veel, kes Jumal oli.
See oli tolle aja tragöödia.
See on ka meie aja tragöödia.
Me ei taha oma Jumalat tunnistada.
Me ei tunnista Tema saadikuid ega Tema ainust Poega.
See on tõepoolest tragöödia. Aga, kas teate mis?
Jumal suudab ka halva heaks muuta, sest Tema on hea.
Mis seejärel juhtus? "Ja Eelija ütles Baali prohvetitele:
'Valige enestele üks härjavärss ja valmistage see esimesena,
sest teid on rohkem!
Hüüdke siis oma jumala nime, aga ärge süüdake tuld!'
Ja nad võtsid härjavärsi, kelle ta neile andis, ning valmistasid selle.
Siis hüüdsid nad Baali nime hommikust lõunani, öeldes:
'Baal, vasta meile!' Aga ei häält ega vastust.
Ja nad karglesid ümber altari, mille nad olid teinud.
Aga lõunaajal Eelija pilkas neid ning ütles:
'Hüüdke valjema häälega, sest ta on ju jumal!'
Vahest on ta mõtteis,
on läinud kõrvale või viibib teekonnal?
Vahest ta magab? Aga küllap ta ärkab!'"
Ta käskis neil kõvemini hüüda, et Baal üles ärkaks!
"Siis nad hüüdsid valjema häälega ja täkkisid end mõõkadega
ja piikidega oma viisi järgi, kuni neil veri hakkas voolama."
Nad valasid verd, nagu ebajumalateenistusel kombeks.
See on Iisraeli jaoks alati keelatud olnud.
"Ja kui lõunaaeg oli möödunud,
siis nad märatsesid kuni roaohvri toomise ajani;
aga ei häält, ei vastust ega tähelepanu.
Siis ütles Eelija kogu rahvale: 'Astuge minu juurde!'
Ja kogu rahvas astus tema juurde.
Siis parandas ta Issanda altari, mis oli maha kistud."
Heebreakeelsed sõnad räägivad, milles asi on.
'Parandas' on siin ve'yerafe,
mis tuleb sõnast refu'a, 'tervenemine'. See on huvitav.
Ta siis 'tervendas' altari.
Kuidas saab kivist altarit tervendada?
Kõik, mis on seotud Issandaga, on elav.
Ka kivine altar on elav altar.
"Siis parandas ta Issanda altari, mis oli maha kistud."
Ta taastas selle, uuendas selle.
Jumala Sõna ütleb, et Jumal ehitab uuesti üles
Taaveti lagunenud koja.
Miks Jumal seda teeb?
Et teisedki rahvad Tema palet otsima tuleksid.
Jeesus ütleb selle kohta nii:
"Ja mul on veel lambaid, kes ei ole sellest tarast,
neidki pean ma juhtima; ja nad kuulevad minu häält
ning siis on üks kari ja üks karjane."
"Siis parandas ta Issanda altari, mis oli maha kistud."
Miks teenis rahvas Baali, saatanat ja ebajumalaid?
Seepärast, et Issanda altar oli lõhutud.
Peame kontrollima oma kodu ja pere altarit.
Peame uurima,
kas meie altarid on Jumala Sõna kohased.
Kas meil on Issanda altareid,
nagu palve ja pühitsus?
Neid on palju.
Miks oli Issanda altar maha kistud?
Seepärast, et Iisraeli kuningas, tema pere ja kogu rahvas
teenisid ebajumalaid.
Nad hülgasid Issanda maha kistud altari.
Seepärast sadas maal vihma ainult prohveti sõna peale.
Eelija ütles seda.
Vihm on Püha Vaimu ja ärkamise sümbol.
Enne kui ehitame altari oma koju, kogudusse
linna ja maale,
ei saa me oodata Püha Vaimu vihma.
Peame meelt parandama ja taastama lõhutud Issanda altari.
Ehk on see su palveelu, usk või armastus.
Ehk on mahakistud altar mõni muu asi su elus.
Paulus ütleb Roomlaste 12. peatükis:
et peame oma ihu altarile tooma
elavaks, pühaks ja Jumalale meelepäraseks ohvriks.
Mõelge sellele veidi ja siis ma jätkan.
"Ja Eelija võttis kaksteist kivi,
vastavalt Jaakobi laste suguharude arvule, kellele oli tulnud Issanda sõna
ja kellele oli öeldud: 'Su nimi olgu Iisrael!'"
Seegi on ülimalt tähtis.
Peame naasma oma usu juurtele.
Me pole eraldiseisev kogudus, vaid kuulume Iisraeli Jumalale.
Oleme osa Iisraelist.
Roomlaste kirja 11. ptk ütleb,
et Issand on pookinud paganarahvaste usklikud
samasse õlipuusse.
Sellel puul on juured.
Mõnede sõnul on juurteks Issand ise,
kuid see pole nii.
Juured on Iisraeli rahvas või õigemini Aabrahami usk.
Peame naasma oma juurte juurde.
"Ja ta ehitas kividest altari Issanda nimel
ja tegi altari ümber kraavi, mis mahutas külimitu seemet.
Siis ta ladus puud ja raius härjavärsi tükkideks
ning pani puude peale
ja ütles: 'Täitke neli kruusi veega
ja valage põletusohvri ja puude peale!'
Siis ta ütles: 'Tehke seda teist korda!' Ja nad tegid teist korda.
Siis ta ütles: 'Tehke kolmandat korda!'
Ja nad tegid kolmandat korda."
Neli kruusi tähendab nelja evangeeliumi.
Kolm korda tähendab Aabrahami, Iisakit ja Jaakobit.
Tegelikult tõi ohvri rahvas.
See ohver polnud härjavärss, vaid rahva toodud vesi,
kuna riigis polnud kolm ja pool aastat vihma sadanud.
Kuid see pole mu tänane teema. See on huvitav lugu.
"Vesi aga voolas ümber altari
ja kraavgi täitus veega."
Kuulake, vennad-õed!
Mis on ohver?
Kui annad südamest Issandale ja Tema nimele sellest,
millest sul puudus on, on see ohver.
Meenutagem leske, kes ohverdas oma viimased veeringud.
Jeesus ütles, et ta andis rohkem kui keegi teine,
kuna ta andis kõik, mis tal oli.
Nad tõid altarile vett, mida neil ei jätkunud.
Tänagi on Iisraelis veepuudus.
Vajame tänagi Jumala armu,
vihma Iisraelimaale.
"Vesi aga voolas ümber altari ja kraavgi täitus veega.
Ja kui siis roaohvrit pidi ohverdatama,
astus prohvet Eelija ette ..."
Roaohver, mincha, toodi õhtul,
talvel kella viie paiku ja suvel veidi hiljem.
Iisraelil on kolm palveaega:
shacharit, mincha ja arvit.
See siin oli mincha, ehk see toodi pärastlõunal,
ja pärast seda oli arvit, kella 5-6 ajal talvel
ja suvel veidi hiljem.
See siin oli mincha pärastlõunal.
Vabandan segaduse pärast!
Palvekordi on alati kolm.
Taaniel palvetas kolm korda: hommikul, pärastlõunal ja õhtul,
Ka söögikordi on kolm: hommiku-, lõuna- ja õhtusöök.
Aabraham, Iisak ja Jaakob.
Keegi võiks lisada: "Isa, Poeg ja Püha Vaim".
1Kn 18:36: "Ja kui siis roaohvrit pidi ohverdatama,
astus prohvet Eelija ette ja ütles:
'Issand! Aabrahami, Iisaki ja Iisraeli Jumal!
Saagu täna teatavaks, et sina oled Jumal Iisraelis
ja mina olen sinu sulane
ja et mina olen kõike seda teinud sinu sõna peale!"
Sina oled Iisraeli Jumal,
Aabrahami, Iisaki ja Jaakobi Jumal.
Sina üksi oled Jumal ja mina olen sinu prohvet.
Me ei saa Messia Ihus hakkama ilma prohvetliku vaimuta.
Me ei kasva ilma prohvetliku võidmiseta.
Ilm 19:10 ütleb, et Jeesusest tunnistab prohvetlusese vaim.
See vaim tunnistab meile, et oleme Jumala lapsed.
See avab meile tulevasi asju.
Ilma profetluse vaimuta ei liigu me Messia Ihus edasi.
Vajame prohvetlikku võidmist
tagasi oma kogudustesse.
Eelija ütles:
"'Vasta mulle, Issand! Vasta mulle,
et see rahvas saaks teada, et sina, Issand, oled Jumal
ja et sina pöörad tagasi nende südamed!'
Siis Issanda tuli langes alla ja sõi ära põletusohvri, puud, kivid ja põrmu
ning lakkus ära vee, mis oli kraavis.
Kui kogu rahvas seda nägi, siis heitsid nad silmili maha
ja ütlesid: 'Issand on Jumal! Issand on Jumal!'"
Rahvas kahetses ja parandas meelt.
Jeesus kaebas: Kui te ei näe imesid ja tunnustähti, te ei usu.
Meie, usklikud, Messia Ihu, peame parandama ja taastama
Issanda altari oma südames, hinges ja ihus,
oma peres, koguduses, linnas ja maal.
Siis võime anda end
elavaks, pühaks ja Jumalale meelepäraseks ohvriks.
Siis võib Jumal selle teostada,
mida palves palume.
Siis valab Jumal meie peale välja Püha Vaimu vihma.
Kui me oma altarit ei paranda,
ei juhtu midagi.
Tuleb meelt parandada.
Kui oleme elanud oma tahte kohaselt
ning tegutsenud oma arusaamise
ja patuse liha järgi,
peame meelt parandama.
Peame ütlema: "Issand, maailmas on palju kurjust,
aga ma esindan siin Sind.
Tahan olla Sinu tööriist, kelle kaudu saaksid oma tahet teha,
nagu prohvet Eelija kaudu.
Karmelil oli 450 valeprohvetit, aga ainult üks Issanda prohvet.
450 valeprohvetit ja üks Issanda prohvet!
Me ei räägi võistlusest,
vaid Jumala tohutust võidust oma rahva seas.
Tänapäeva kogudused võivad raskustes olla,
kuna Pühal Vaimul ei lasta neis tegutseda.
Me pole kaua aega Issanda tuld tundnud.
Oleme ehk unustanud elava Jumala Vaimu.
Nüüd on aeg meelt parandada
ja paluda, et Isa Jumal
annaks meile omal ajal vihma ja süütaks taas meie südamed.
Ehk olete maha jätnud oma esimese armastuse?
Ehk elate vaid iseendale?
Ehk pole teie elus lootust ja mõtet?
Issanda altar võib teie elus lõhutud olla.
Peate meelt parandama. Peame meelt parandama.
Altar tuleb taastada Jumala Sõna kohaselt,
mitte oma mõtete järgi.
Eelija ütles: "Issand! Aabrahami, Iisaki ja Iisraeli Jumal!
Saagu täna teatavaks, et sina oled Jumal Iisraelis
ja mina olen sinu sulane
ja et mina olen kõike seda teinud sinu sõna peale!"
Ta tegi seda Issanda käsu peale,
mitte selle järgi, mida ise heaks arvas.
Ta tegi seda Jumala tahte järgi. Jumal seisab oma sõna taga.
Ta ei tee midagi, ilma et sellest oma sulastele prohvetitele teataks.
Nii ütleb Jumala Sõna.
Ka meie peame tegutsema Tema Sõna järgi.
Jeesus ütles: "Uskuge, et te seda saate ja see saab teile."
Kui palvetame, peame uskuma, et oleme saanud.
Ta ütles: "Nagu Issand on teile andestanud,
nõnda andestage ka teie." Andke siis andeks!
Kui tuled altarile ohvrit tooma, aga oled vennaga riius,
mine ja lepi vennaga enne ära
ning alles siis tule ja too oma ohver!
Ta ütles: "Armastage oma vaenlasi ja palvetage tagakiusajate eest."
Tehkem nii nagu Jumala Sõna käsib!
Minge kogudusse, sest olete ühe ihu liikmed
ja Issand on selle pea.
Teenige üksteist armastuses!
Meil on palju teha,
sest usk ilma tegudeta on surnud, nagu Ihu ilma vaimuta.
Kallid vennad ja õed!
Loeme veel kord, mida prohvet Eelija tegi.
"Siis ütles Eelija kogu rahvale: 'Astuge minu juurde!'
Ja kogu rahvas astus tema juurde.
Siis parandas ta Issanda altari, mis oli maha kistud."
Kui võimas! Ta parandas Issanda altari.
See on prohvetlik sündmus. Sama juhtub ka meiega.
Teame Jeesuse nimes, et kogu Iisrael saab päästetud.
Siionist tuleb Päästja ja kaotab oma rahva Iisraeli patud.
Siis taastub Messias Jeesuse kogudus ja saab tugevamaks.
Ta saab jõudu ja Püha Vaimu vihma.
Siis tuleb taas ärkamine Jeruusalemma,
Juudasse ja Samaariasse ning kuni maailma äärteni.
Jumal viitab siin
meie aja suurele ärkamisele,
nii oma rahva Iisraeli kui teiste rahvaste seas.
Ta lubas Aabrahamist suure rahva teha
ja õnnistada tema kaudu kõiki maailma rahvaid.
Palvetame Issanda Jeesuse nimel!
Lõpetan oma tänase õpetuse ja õnnistan teid Jeesuse nimel.
Isa, õnnista iga vaatajat.
Aita neil Sinu ees meelt parandada
ning ehitada ja taastada Sinu altar
oma elus.
Siis võivad nad tuua oma ihu, hinge ja vaimu
elavaks, pühaks ja meelepäraseks ohvriks.
Õnnista kõiki mu vendi ja õdesid Messias Jeesuse nimel!
Issand õnnistagu sind ja hoidku sind!
Issand lasku oma pale paista sinu peale ja olgu sulle armuline!
Issand tõstku oma pale sinu üle ja andku sulle rahu! Jeesuse nimel.
Shalom Jeruusalemmast!
Tõlge: Monika Jaaguri